પાછલી ઉંમરે લગ્ન કરનાર પાત્ર માટે સમાજે પૂરેપૂરી ઉદારતા અને મોકળાશ બતાવવી જોઈએ. સંતાનોએ પણ સમજદારીથી પોતાના વડીલ માટે પુનર્લગ્નના વિકલ્પને ટેકો આપવો જોઈએ. એક જમાનામાં વિધવા માટે પુનર્લગ્ન પાપ ગણાતું હતું. આજના યુગમાં કોઈ વ્યક્તિ એને પાપ સમજે તો તેને પછાત ગણવી જોઈએ. જીવન કોઈ માત્ર તાપ-સંતાપ વેઠવા માટે અને ઢસરડા કરવા માટે જ આપણને મળ્યું નથી. અંગત સુખ પામવાનો સૌને કોઈ પણ ઉંમરે અધિકાર હોય જ છે.